Pueblos Mágicos

Pueblos Mágicos («Magiske landsbyer») er et program under Mexicos turistdepartement (SECTUR), i samarbeid med andre statlige og kommunale etater, som ble starta i 2001 for å fremme turismen i landsbyer og mindre byer rundt om i landet. De magiske landsbyene er valgt ut på grunnlag av kulturrikdom, naturskjønnhet eller historisk betydning, og må tilby gode fasiliteter for turistene. Landsbyene som er med i programmet, får statlig støtte i form av markedsføring og økonomiske midler til opprustning og bevaring av turistattraksjonene og -fasilitetene.

Per 2012 har 55 landsbyer status som Pueblo Mágico, og skal gi de besøkende en «magisk» opplevelse. Flest magiske landsbyer har delstaten Michoacán, med fem. Bare tre delstater har ingen landsbyer med i programmet.

Mål 
Programmets mål er:
 Å samordne et annerledes og variert turisttilbud i innlandet, med utgangspunkt i hvert enkelt steds historie og kultur
 Å utnytte stedenes egenart for å frambringe turistprodukter basert på den lokale kulturens ulike uttrykksformer, slik som håndverk, feiringer, mat og tradisjoner
 Å utnytte stedenes egenart for å frambringe turistprodukter som opplevelsesturer, ekstremsport, økoturisme, sportsfiske og andre aktiviteter
 Å verdsette, bevare og styrke turistattraksjonene på stedene for å øke turiststrømmen
 Å gjøre turismen til et verktøy for bærekraftig utvikling på stedene
 At stedenes innbyggere skal nyte godt av turismen og får muligheten til å utnytte den som levevei

Programmet er også ment å skulle anerkjenne innsatsen til alle de som har klart å ta vare på den kulturelle og historiske rikdommen på hjemstedet sitt.

Kriterier og opptak 
For å bli tatt opp i programmet, må landsbyen befinne seg maksimalt 200 kilometer eller to timers kjøring fra et større turistmål. Den må ha minst én viktig, symbolsk turistattraksjon som skiller den fra andre steder, i tillegg til et spekter av andre attraksjoner innen kategoriene arkitektur, emblematiske bygninger, fester og tradisjoner, håndverksprodukter og tradisjonelle matretter. Opptakssøknaden må inneholde planer for blant annet forvaltning av midlene, forskjønning av landsbyen, renovering og bevaring av turistattraksjonene, utvikling av turistnæringa i kommunen og, ikke minst, en utgreiing om hvilke faktorer det er som gjør stedet til et «magisk» turistmål.

Søknaden sendes av kommune- og delstatsstyret til turistdepartementet, hvor den behandles av en komité. Om komiteen gir klarsignal, må landsbyen begynne prosessen med å tilpasse seg som turistmål. Denne prosessen omfatter opprustning av blant annet infrastrukturen, turistfasilitetene og bybildet, og kan maksimalt ta tre år. Komiteen bestemmer når og om landsbyen er klar til å utnevnes som magisk landsby. Når den er tatt opp i programmet, må statusen som magisk landsby godkjennes på nytt hvert år. En lokal komité er ansvarlig for å administrere prosjektet i hver magiske landsby.

Programmets effekt 
Studier viser at programmet har hatt positiv effekt på økonomien i de magiske landsbyene. Spesielt lokale, turistorienterte småbedrifter har nytt godt av det. Turistene uttaler seg også positivt om inntrykket sitt av de magiske landsbyene. På den annen side har programmet blitt kritisert for at landsbyene mister identiteten sin og at det «magiske» forsvinner når de gjøres om til turistmål, blant annet som følge av for mange turister og at flere utlendinger kjøper seg inn i landsbyene.

Liste over magiske landsbyer 
Følgende landsbyer er med i programmet per 2012:

Tidligere magiske landsbyer 
Fem landsbyer har mista statusen som «Pueblo Mágico», hvorav én har fått den tilbake igjen. I 2009 ble Mexcaltitán, Papantla og Tepoztlán strøket fra lista som følge av at de ikke lenger oppfylte krava. Mexcaltitán var en av de tre første landsbyene som ble tatt opp i programmet i 2001, mens de to andre hadde vært med siden henholdsvis 2006 og 2002. San Miguel de Allende var også en del av programmet, men ble tatt ut i 2009 fordi den ble oppført på UNESCOs verdensarvliste året før. I 2010 ble Tepoztlán den første landsbyen som fikk tilbake statusen som magisk landsby etter å ha mista den. Mier ble fjerna fra programmet en kort periode høsten 2011.

Delstater etter antall magiske landsbyer 
Den følgende tabellen viser Mexicos delstater sortert etter antall magiske landsbyer.

Referanser

Eksterne lenker 
 
 Pueblos Mágicos hos SECTUR 
 Offisiell liste over Pueblos Mágicos av SECTUR 
 Pueblos Mágicos hos Visit Mexico  
 Pueblos Mágicos hos Pueblos México 
 Pueblos Mágicos hos México Desconocido